
הצעת חוק שעות עבודה ומנוחה (תיקון – מנוחה שבועית),
התשס"ב-2002.

היו"ר דוד טל:

	בוקר טוב, אני מתכבד לפתוח את ישיבת ועדת העבודה, הרווחה והבריאות של הכנסת. על סדר יומנו: הצעת חוק שעות עבודה ומנוחה, של חבר הכנסת ביבי. 

	הצעת חוק שעות עבודה ומנוחה של חבר הכנסת ביבי באה לקבוע ממתי נכנסת השבת –האם השבת נכנסת לפי מה שקבע בזמנו בית הדין האזורי, שמחצות הלילה עד חצות, או שזה על פי דעת ההלכה שזה משקיעת החמה עד לאחר שקיעת החמה. 

	אני חושב שההצעה שמונחת לפנינו מיותרת, כי בית הדין הארצי דן בסוגייה הזאת וקבע בצורה חד-משמעית שהשבת נכנסת לאחר שקיעת החמה ולא מחצות הלילה עד חצות הלילה. די לי שאתפש לפסיקת בית הדין הארצי לעבודה, שאת המונח שבת יש לפרש בזיקה למורשת ישראל על פי הלוח העברי. אני חושב שזה מייתר את הצעת החוק הזאת. שי, מה דעתך לגבי הנושא הזה?

שי סומך:

	דעתי כדעתך. פסק הדין שפסק בית הדין האזורי שגוי. הפרקליטות ערערה עליו. לשמחתנו הובא פסק דין מתוקן מבית הדין הארצי לעבודה, שהבהיר שיום השבת הוא לפי המסורת היהודית לעניין חוק שעות עבודה ומנוחה. להצעת החוק אין משמעות מעשית.

היו"ר דוד טל:

	חבר הכנסת פריצקי אמר משהו בנוסח של ניצנים של מדינת הלכה. אין בזה אמת, נכון? בחוק יסודות המשפט, כמדומני, כתוב שבמידה ויש לקונה הולכים לפי המשפט העברי. 

שי סומך:

	אין לקונה.

היו"ר דוד טל:

	לא בנושא הזה. באופן כללי אם יש מצב שאין לאן לפנות אז פונים למשפט העברי. 

שי סומך:

	אחת התכליות של חוק שעות עבודה ומנוחה זאת תכלית לאומית דתית. מתוך החוק עצמו אפשר להבין שיום השבת הוא יום..

היו"ר דוד טל:

	את מה שאתה מבין השופטת בבית הדין האזורי לא הבינה. 

ג'ודי וסרמן:

	מקובלת עלי עמדתו של היושב-ראש ושל נציג משרד המשפטים. לא רק שאני חושבת שהצעת החוק מיותרת והיא קובעת את המובן מאליו, אלא אני חוששת שאם ייקבע בחוק שעות עבודה ומנוחה..

היו"ר דוד טל:

	מה שקבע בית הדין הארצי לעבודה משמש תקדים?

ג'ודי וסרמן:

	אלא אם כן תוגש עתירה לבג"ץ. 

היו"ר דוד טל:

	השופט סטיבן איפשר להם לגשת לעליון ולערער אם הם ירצו.

ג'ודי וסרמן:

	לא רק שתיקון החוק מיותר כי המצב המשפטי הובהר לחלוטין, אלא לי יש חשש שאם יצויין במפורש אחרת בחוק הזה, כלומר ששבת היא לפי מסורת ישראל, ובחקיקה אחרת שמוזכרת בה השבת לא יובהר מה היא השבת, יכול להתפרש שם שהשבת היא אחרת. 

היו"ר דוד טל:

	אין לנו כוונה כזאת.

ג'ודי וסרמן:

לכן אני מציעה לא להוסיף, כי לטעמי בנקודה הזאת כל המוסיף גורע.

חזקיהו ישראל:

	אנחנו חושבים שהתיקון מיותר, כי אנחנו נוהגים לפי מה שקבע בית הדין הארצי לעבודה.

היו"ר דוד טל:

	כאמור אין טעם בהצעת החוק הזאת. פסק הדין של בית הדין הארצי לעבודה מייתר את הצעת החוק הזאת. תודה רבה, הישיבה נעולה.

הישיבה ננעלה בשעה 10:00










